14 Gopola gore makgolo a dingwaga pelenyana Jehofa o ile a tlhotlheletsa bakwadi ba Baebele go kwala dipolelelopele di le dintsi kaga Mesia kana Keresete. Dipolelelopele tseno di ne di porofeta dintlha kaga botshelo jwa gagwe, bodiredi le loso lwa gagwe. Mo godimo ga moo, Molao wa ga Moshe o ne o na le dilo tse e leng moriti wa dilo tse di lebisang kwa go Mesia. (Bahebera 10:1) A Jesu o ne a tla itshupa a ikanyega go isa losong, ka go dira jalo a diragatsa dilo tsotlhe tse di porofetilweng ka ene? Ke ka tsela eo fela Jehofa a neng a tla tlotlomadiwa gore ke Modimo wa boporofeti jwa boammaaruri. Boikarabelo joo jo bogolo bo ne bo le mo magetleng a ga Jesu. Ka tsela e a neng a tshela ka yone—sengwe le sengwe se a se buileng le sengwe le sengwe se a se dirileng—Jesu o ne a diragatsa dilo tsa boporofeti tse e neng e le moriti wa dilo tse di tlang. (2 Bakorintha 1:20) Jesu e ne e le “boammaaruri” ka tsela eo. Go ne go ntse jaaka e kete boammaaruri jwa lefoko la ga Jehofa la boporofeti bo diragala mo go tleng ga gagwe.—Johane 1:17; Bakolosa 2:16, 17.